"וואלה" וליאת רון התנצלו בפני מזכ"לית הסתדרות המורים יפה בן דויד בשל טענה כוזבת ביחס לשכרה ומחקו כתבה שעסקה בה
אתר "וואלה" והכתבת ליאת רון התנצלו בפני מזכ"לית הסתדרות המורים יפה בן-דויד, לאחר שפרסמו ביולי האחרון כתבה של רון בו היא טענה ששכרה של בן-דויד עומד על "כ-90,000 שקלים בחודש בקירוב" ומגיע "משלל הגופים הקשורים להסתדרות המורים בהם היא מכהנת בתפקידים שונים, שאינם מדווחים בשום מקום". בן-דויד טענה כי מדובר בשקר, וכי שכרה עומד על 45 אלף שקל בחודש וכי היא אינה מקבלת שכר חוץ מזה שהיא מקבלת בתפקידה כמזכ"לית. לטענתה, פנייתה ל"וואלה" נענתה בלא כלום, ולכן הגישה תביעת דיבה בסך 700 אלף שקל. ב"וואלה" טענו כי הכתבה "התפרסמה בהתאם למידע ומקורות מהימנים" של הכתבת רון, וכי מכתב ההתראה הוא "בגדר ניסיון להשתיק ולהרתיע את מרשתי מלהביא לפרסום דבר אשר יש בו עניין רב לציבור". אולם נראה כי המידע והמקורות בכל זאת לא היו מהימנים דיים, שכן באתר חזרו בהם. לאחרונה הודיעו הצדדים לביהמ"ש כי הגיעו לפשרה וביקשו לדחות את התביעה ללא צו להוצאות. השבוע נתנה השופטת דלית ורד תוקף של פסק דין לפשרה. הפשרה עצמה חסויה, ולא ידוע אם כללה רכיב של פיצוי, אך ביום שלישי (24.1) התפרסמה באתר "וואלה" התנצלות: תביעתה של בן-דויד הוגשה גם בשל חלק אחר בפרסום של רון, לפיו בן-דויד "מתפארת שהייתה מורה להתעמלות" למרות שעבדה בתפקיד "בסה"כ במשך כשש שנים" ו"עבדה כמורה זמן קצר יחסית". בן-דויד טענה בתביעתה כי עבדה כמורה להתעמלות וכמדריכה במשרד החינוך במשך 15 שנה, נוסף על שתי שנות שירותה הצבאי כמדריכת אימון גופני. נראה שהפשרה שהגיעו אליה בן-דויד ו"וואלה" לא כללה התנצלות גם על פרסום זה. הכתבה עצמה, מושא התביעה, נמחקה מאתר "וואלה".